Diari Oficial de la Generalitat Valenciana


Sumari del DOGV 7313, del 09-07-2014 (2014/6172)

RESOLUCIÓ de 27 de juny de 2014, de la Conselleria d'Educació, Cultura i Esport, per la qual s'autoritza el funcionament d'una unitat específica per a facilitar la integració social de l'alumnat amb necessitats educatives especials derivades de trastorns permanents o temporals de la personalitat o de la conducta.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7313

Data del DOGV
:   09-07-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/6172


Data del document
:   27-06-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 27 de juny de 2014, de la Conselleria d'Educació, Cultura i Esport, per la qual s'autoritza el funcionament d'una unitat específica per a facilitar la integració social de l'alumnat amb necessitats educatives especials derivades de trastorns permanents o temporals de la personalitat o de la conducta. [2014/6172]  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, regula en el capítol I del títol II els principis, recursos i mesures per a atendre els alumnes amb necessitats específiques de suport educatiu.  
A la Comunitat Valenciana, el Decret 131/1994, de 5 de juliol, del Govern Valencià, pel qual es regulen els serveis especialitzats d'orientació educativa, psicopedagògica i professional, i el Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials, són les normes marc quant a l'atenció als alumnes amb necessitats educatives especials. Concretament, l'article 6 del Decret 39/1998 disposa que els servicis especialitzats d'orientació educativa, psicopedagògica i professional i els gabinets psicopedagògics escolars autoritzats realitzaran, en aplicació de les funcions atribuïdes per l'esmentat Decret 131/1994, en estreta col·laboració amb l'equip de professors i amb els pares o tutors legals, la identificació i l'avaluació de les necessitats educatives especials per a orientar, recolzar i estimular el desenvolupament i el procés d'aprenentatge dels alumnes.  
  
El Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors, professorat i personal d'administració i servicis, establix, en l'article 9, la possibilitat d'implantar en els centres docents unitats específiques per a atendre de forma integral l'alumnat amb trastorns permanents o temporals de la personalitat o de la conducta, on reba una atenció especialitzada per a la seua integració social.  
Com a normes que concreten els anteriors decrets, també hi són d'aplicació l'Orde d'11 de novembre de 1994, de la Conselleria d'Educació i Ciència, per la qual s'establix el procediment d'elaboració del dictamen per a l'escolarització dels alumnes amb necessitats educatives especials; l'Orde de 15 de maig de 2006, de la Conselleria de Cultura, Educació i Esport, per la qual establix el model d'informe psicopedagògic i el procediment de formalització, i l'Orde de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que impartixen Educació Secundària.  
  
Abans del desplegament reglamentari del contingut de l'article 9 del Decret 39/2008, de 4 d'abril, del Consell, la Direcció General d'Innovació, Ordenació i Política Lingüística proposa autoritzar una unitat específica per a l'atenció a l'alumnat amb necessitats educatives especials derivades de trastorns permanents o temporals de la personalitat o de la conducta. El seu objectiu és l'atenció integral a l'alumnat amb trastorns de salut mental proporcionant-li atenció sociosanitària i educativa, i assegurar així la continuïtat del procés d'ensenyança i aprenentatge, minimitzar l'impacte de les seqüeles possibles del procés patològic sobre el seu nivell de competències curriculars i evitar d'esta manera el desfasament escolar que puga derivar-se de la seua situació.  
  
Vista la proposta de la directora general d'Innovació, Ordenació i Política Lingüística de 20 de juny de 2014, de conformitat amb esta, i en exercici de les atribucions conferides per l'article 28 de la Llei 5/1983, de 30 de desembre, del Consell, i l'article 4 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
  
Primer. Objecte i descripció  
1. Autoritzar el funcionament de la unitat específica per a l'atenció a l'alumnat amb necessitats educatives especials derivades de trastorns permanents o temporals de la personalitat o de la conducta, en el centre d'educació especial Castell Vell, codi 84390315, de Castelló de la Plana.  
  
2. Esta unitat suposa l'atenció integral de determinat alumnat amb trastorns de salut mental proporcionant-li atenció sociosanitària i educativa, amb la qual cosa assegura la continuïtat del procés d'ensenyança i aprenentatge, minimitza l'impacte de les seqüeles possibles del procés patològic sobre el seu nivell de competències curriculars i evita el desfasament escolar que puga derivar-se de la seua situació.  
  
Segon. Objectius  
1. Atendre de forma integral l'alumnat amb trastorns de salut mental i assegurar la continuïtat del procés d'ensenyança i aprenentatge.  
  
2. Minimitzar l'impacte de les possibles seqüeles del procés patològic sobre el nivell de competència curricular i evitar el desfasament escolar que puga derivar-se de la seua situació.  
3. Assegurar la continuïtat del tractament sanitari i psicosocial d'este alumnat mentre siga necessari.  
4. Avaluar i detectar bones pràctiques educatives i organitzatives que redunden en la millora de l'èxit escolar i la inclusió social d'este alumnat, per a difondre-les i regular-les posteriorment.  
  
Tercer. Destinataris  
1. L'alumnat susceptible de participar en esta unitat específica és aquell que presenta necessitats educatives especials derivades de trastorns permanents o temporals de la personalitat o de la conducta que necessita tractament farmacològic, que té una edat compresa entre els dotze i els setze anys, que està matriculat en centres educatius de la província de Castelló i que està cursant Educació Secundària Obligatòria.  
  
2. A més, este alumnat, d'acord amb la CIE-10 de l'OMS, haurà de presentar algun dels següents trastorns d'orde psiquiàtric:  
  
a) Trastorns de l'edat adulta que es manifesten en edats primerenques: trastorn de personalitat, trastorn de l'estat d'ànim, trastorn de control d'impulsos, esquizofrènia o trastorns psicòtics.  
b) Trastorns d'inici de la infància, de la infància i de l'adolescència: trastorns per dèficit d'atenció i comportament pertorbador.  
c) Altres trastorns greus del comportament que en el context educatiu solen enquadrar-se com a problemes de conducta, caracteriopaties, comportament antisocial o termes semblants.  
  
Quart. Procediment d'incorporació de l'alumnat  
1. El director o directora del centre educatiu d'origen, amb l'autorització dels pares o representants legals, remetrà a la Direcció Territorial d'Educació, Cultura i Esport de Castelló, als efectes de sol·licitar la inclusió de l'alumne o alumna matriculat en el seu centre en esta unitat específica, la documentació següent:  
- Informe mèdic.  
- Prescripció farmacològica facultativa.  
- Informe del professor tutor o la professora tutora sobre el nivell educatiu de l'alumne i sobre el seu comportament en el centre educatiu.  
  
- Informe psicopedagògic del departament d'Orientació.  
2. Es crearà una comissió en la Direcció Territorial d'Educació, Cultura i Esport de Castelló que valorarà cada una de les sol·licituds d'incorporació a esta unitat específica. Esta Comissió estarà composta per:  
  
- L- inspector o inspectora cap territorial d'Educació de Castelló.  
  
- Un inspector o inspectora d'Educació de la Inspecció Territorial d'Educació de Castelló.  
- El professor o professora del cos de professors d'Educació Secundària de l'especialitat d'Orientació Educativa assignat a la unitat, que coordinarà la unitat específica.  
- Qualsevol altre professional de l'àmbit d'actuació d'esta unitat que es considere oportú.  
3. L'esmentada Comissió, una vegada estudiada la documentació rebuda, realitzarà, si és el cas, la proposta d'incorporació de l'alumnat a esta unitat, que elevarà al director o directora territorial d'Educació, Cultura i Esport de Castelló, qui resoldrà, si és procedent, la incorporació de l'alumne o alumna a la unitat específica. Durant la seua estada en la unitat específica, l'alumne o alumna mantindrà la matrícula en el centre d'origen, encara que romandrà en situació d'adscripció a la unitat específica.  
  
Quint. Finalització de la participació de l'alumnat en la unitat  
1. Esta Comissió també proposarà l'eixida de l'alumnat de la unitat a partir dels informes emesos pel coordinador o la coordinadora d'este. El director o directora territorial d'Educació, Cultura i Esport de Castelló resoldrà, en este cas, l'eixida de l'alumne o alumna d'esta unitat específica i la reincorporació al centre educatiu d'origen.  
  
2. Els pares o representants legals de l'alumne o alumna podran sol·licitar la finalització de la seua participació en la unitat en el moment que consideren oportú. La sol·licitud serà motivada i l'adreçaran a la Direcció Territorial d'Educació, Cultura i Esport de Castelló, la qual revocarà la resolució d'incorporació o denegarà l'esmentada sol·licitud segons corresponga i seguint el procediment establert en l'apartat anterior.  
  
Sext. Intervenció educativa durant la incorporació i participació de l'alumnat en esta unitat  
a) Millorar la intervenció educativa a través d'una metodologia i organització flexibles que s'adapte a les circumstàncies concretes i permeta continuar el procés d'ensenyança i aprenentatge, en coordinació i col·laboració amb el centre educatiu on està matriculat l'alumnat.  
  
b) Establir i consolidar normes i hàbits de comportament que milloren el procés d'adaptació de l'alumnat al context escolar i que posteriorment faciliten el procés d'integració en el seu centre educatiu.  
  
c) Desenrotllar les competències i les habilitats socials necessàries per a aconseguir una adequada inserció social amb el seu grup d'iguals i la reincorporació al centre en què està matriculat l'alumnat.  
d) Minimitzar l'impacte de les possibles seqüeles del procés patològic que presenta l'alumne o alumna sobre el seu nivell de competència curricular.  
e) Promoure la col·laboració i el suport de la família en el procés educatiu de l'alumnat i prestar les orientacions necessàries.  
  
Sèptim. Organització de la unitat específica  
1. El nombre màxim d'alumnes que participaran en la unitat específica de forma simultània serà catorze.  
2. L'alumnat pot ser agrupat en dos grups, amb un màxim de set alumnes per grup.  
3. La permanència de l'alumnat en la unitat específica dependrà de les seues circumstàncies individuals, i s'actuarà a este efecte d'acord amb el que establix l'apartat quint d'esta resolució.  
  
Octau. Incidència en les dotacions de gasto  
L'aplicació i el posterior desplegament d'esta disposició no podran tindre gens d'incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
Nové. Seguiment, avaluació i supervisió  
1. Es constituirà una comissió de seguiment i avaluació de la unitat específica per a establir i desenrotllar el procediment d'avaluació de la unitat específica. Al final del curs escolar, la Comissió elevarà un informe a la Direcció General d'Innovació, Ordenació i Política Lingüística que inclourà les actuacions realitzades i la valoració del funcionament de la unitat específica.  
2. La Inspecció d'Educació vetlarà pel bon funcionament d'esta unitat i participarà en l'avaluació d'esta.  
  
Deu. Delegació  
Es delega en l'òrgan competent en matèria d'ordenació acadèmica la facultat d'adoptar les mesures oportunes per al compliment d'esta resolució, i de resoldre i notificar totes les incidències que es plantegen a l'hora d'interpretar-la i executar-la.  
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra esta resolució, que posa fi a la via administrativa, es podrà interposar un recurs potestatiu de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant de la consellera d'Educació, Cultura i Esport en el termini d'un mes a partir de l'endemà de ser publicada.  
b) El recurs contenciós administratiu s'haurà de plantejar davant del jutjat del Tribunal Superior de Justícia de la Comunitat Valenciana en el termini de dos mesos a partir de l'endemà de ser publicada.  
  
València, 27 de juny de 2014.- La consellera d'Educació, Cultura i Esport: María José Catalá Verdet.